Кристин Юрукова
Цигански романс

chitanka.info

Дрипавите

циганки —

дърветата —

вадят кестени

от огъня,

изгарят си

пръстите

в тяхното си лято —

циганското,

шарените му

парцалки

върху спрелия

катун на света.

Докато в косите им

подсвиркват

цигански романси

косовете,

оголват

смугла плът

като за любов.

Премитат

небето,

вдигат

пушилка

от облаци,

обират

семките

слънчогледови

на птиците,

навяват

злато

под клепачите.

Мъжете се

премятат —

доволни

делфини

в дълбините

на чаршафите —

и виждат

как в ръцете им

се огъва

самата Дафне.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.